30 millioner kroner er fredag fordelt på 160 frivillige projekter landet over. Pengene kommer fra Social - og Integrationsministeret og skal styrke danskeres indsats for at hjælpe samfundets svageste. Pengene går til vidt forskellige projekter sat i værk af blandt andre De Grønlandske Huse, KFUMs sociale arbejde, Landsforeningen Spædbarnsdød og SIND. - Det er vigtigt for både os selv og samfundet, at vi engagerer os i hinandens liv uden anden drivkraft end lysten til at hjælpe et medmenneske, siger Karen Hækkerup i en pressemeddelelse. - Frivillige er en fantastisk ressource til at nå mennesker, der er i en svær situation, og det skal vi sørge for at støtte og styrke, tilføjer ministeren. Projekterne støttes med beløb fra 25.000 og helt op til det højeste beløb på 750.000 kroner, som går til projektet frivilligjob.dk i Aalborg. Puljen bliver uddelt hvert år, og de frivillige projekter kan selv søge om en del af pengene.

Referat:
Millionpulje fordelt - se, hvem der får penge i Nordjylland.